Illum, bħala riżultat tat-12-il Summit tad-Djalogu bejn l-Asja u l-Ewropa (ASEM) fi Brussell, il-Kummissjoni Ewropea ppreżentat il-Portal dwar il-Konnettività Sostenibbli tal-ASEM – għodda online li toffri rikkezza ta' data dwar ir-relazzjonijiet politiċi, ekonomiċi u soċjali bejn iż-żewġ kontinenti. Flimkien ma' rapport li jakkumpanjah, il-Portal dwar il-Konnettività Sostenibbli tal-ASEM joffri għarfien dwar l-istat ta' konnettività bejn 30 pajjiż Ewropew, 19-il pajjiż Asjatiku, l-Awstralja u n-New Zealand (li flimkien jirrappreżentaw il-pajjiżi tal-ASEM). Skont studju kumplimentari, ir-rabtiet bejn il-pajjiżi tal-ASEM huma aktar b'saħħithom minn dawk mal-bqija tad-dinja, iżda dawn għadhom 'il bogħod milli jilħqu il-potenzjal sħiħ tagħhom. Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, li huwa responsabbli għaċ-Ċentru Konġunt tar-Riċerka (JRC), qal: “Il-konnettività fl-Ewropa u fl-Asja bħalissa hija ħames darbiet iktar b'saħħitha mill-konnettività bejn l-Ewropa u l-Asja. Għaldaqstant, għandna potenzjal sinifikanti biex insaħħu dawn ir-rabtiet. Il-Portal dwar il-Konnettività Sostenibbli tal-ASEM, żviluppat miċ-Ċentru Konġunt tar-Riċerka tal-Kummissjoni, jista' jkollu rwol ewlieni biex jgħin lil dawk li jfasslu l-politika, lin-negozji, lill-investituri u lir-riċerkaturi jidentifikaw in-nuqqasijiet fil-kooperazzjoni, u b'mod kruċjali, jgħinhom joħorġu b'ideat dwar kif jindirizzawhom.” Il-Portal jippreżenta wkoll informazzjoni dettaljata dwar il-pajjiżi individwali u l-konnessjonijiet bilaterali tagħhom ma' sħab oħrajn. Dan il-Portal jipprovdi punt uniku ta' aċċess għal data lil dawk li jfasslu l-politika, lir-riċerkaturi, lin-negozji, liċ-ċittadini u lil partijiet ikkonċernati oħra. Filwaqt li jidentifika r-rabtiet u n-nuqqasijiet fil-kooperazzjoni, il-Portal jista' jintuża biex jippromwovi l-kummerċ u r-rabtiet tas-soċjetà. L-għodda l-ġdida turi li hemm potenzjal sostanzjali mhux sfruttat: Il-kooperazzjoni ekonomika interkontinentali bejn l-Ewropa u l-Asja mhix aktar minn 20 % tat-total tal-kooperazzjoni ekonomika tal-ASEM, bil-bqija tal-kooperazzjoni limitata għall-kooperazzjoni fi ħdan l-Ewropa u fi ħdan l-Asja. Filwaqt li kull sena jiġu nnegozjati aktar minn EUR 1.3 triljun fi prodotti bejn l-Ewropa u l-Asja, il-flussi kummerċjali ewlenin għadhom konfinati fi ħdan il-blokki rispettivi. Kull sena, kważi EUR 78.1 biljun ta' investiment dirett barrani (IDB) bejn l-Ewropa u l-Asja għadu jirrappreżenta inqas minn 30 % tal-ammont kollu tal-IDB fl-ASEM. Madankollu, il-konnettività mhix biss dwar il-gwadann ekonomiku. L-istudju juri wkoll li l-pajjiżi b'konnessjoni aħjar għandhom livelli aktar baxxi ta' faqar, soċjetajiet aktar ugwali u aktar studenti fl-edukazzjoni terzjarja. Il-pajjiżi b'rabtiet mill-qrib ma' oħrajn għandhom ukoll stampa aktar libera u livelli aktar baxxi ta' korruzzjoni, filwaqt li huma wkoll aktar inklużivi fir-rigward tal-minoranzi u għandhom għadd akbar ta' organizzazzjonijiet mhux governattivi. Biex tittejjeb il-konnettività, rabtiet politiċi u istituzzjonali b'saħħithom huma indispensabbli, u fil-biċċa l-kbira tagħhom ma jiddependux fuq id-daqs tal-ekonomija tal-pajjiż. Pereżempju, il-kummerċ bilaterali mhux biss huwa marbut b'mod pożittiv ma' ftehimiet kummerċjali, iżda wkoll ma' rabtiet bejn l-ambaxxati li, min-naħa tagħhom, huma assoċjati ma' żieda fil-mobbiltà tal-istudenti. Fl-istess ħin, l-ivvjaġġar mingħajr viża hu assoċjat ma' żieda fil-volum ta' titjiriet internazzjonali u ma' kollaborazzjoni akbar fir-riċerka. Sfond Iċ-Ċentru Konġunt tar-Riċerka tal-Kummissjoni Ewropea żviluppa l-Portal dwar il-Konnettività Sostenibbli tal-ASEM bħala kontribut xjentifiku fit-12-il Summit tal-ASEM. Il-Portal jiġbor f'post wieħed rikkezza ta' data marbuta mal-konnettività li ġejja minn firxa ta' sorsi internazzjonali u riċerka oriġinali għal 51 pajjiż tal-ASEM (30 pajjiż Ewropew, 19-il pajjiż Asjatiku, l-Awstralja u n-New Zealand) u, għall-ewwel darba, jitfa' attenzjoni partikolari fuq l-importanza tal-konnettività sostenibbli. Total ta' 49 indikatur, li jvarjaw mill-għadd ta' qsim tal-fruntieri, il-kwalità tal-konnessjoni ta' netwerk, permezz ta' għadd ta' ambaxxati, l-ostakli tekniċi għall-kummerċ, utenti komuni tal-lingwa, l-emissjonijiet tas-CO2 per capita u l-proporzjon ta' żgħażagħ barra mill-edukazzjoni, l-impjieg jew it-taħriġ, huma miġbura f'żewġ indikaturi komposti. L-“Indiċi tal-Konnettività” jkejjel il-konnettività transfruntiera f'dimensjonijiet fiżiċi, ekonomiċi/finanzjarji, politiċi, istituzzjonali u bejn il-persuni. L-“Indiċi ta' Sostenibbiltà” jkejjel is-sostenibbiltà relatata mal-konnettività. Għal Aktar Informazzjoni Il-Portal dwar il-Konnettività Sostenibbli tal-ASEM Skeda informattiva dwar il-Portal dwar il-Konnettività Sostenibbli tal-ASEM Rapport taċ-Ċentru Konġunt tar-Riċerka “Exploring ASEM sustainable connectivity. What brings Asia and Europe together?” Vidjo